賀表兄傅仁仲常後院生男
作者：王邁
朝代：宋

paragraphs: 昔君與我夜對床，知君著意選專房。
爲言東鄰有女寶，胡不貯之芸輝堂。
君時爲我一慫慂，以斗量金買嬌寵。
小君有德比孟光，不妬不嗔迴盼重。
懸知仙果結子遲，三年乃字玉麟兒。
君家多産渥洼種，英物生來骨定奇。
莫嫌外家不足數，有子端能貴其母。
舊聞絡秀有伯仁，今見英娘生阿武。
萱堂一笑顔生春，從此含飴日弄孫。
他日公侯當衮衮，鳳將九子俱青雲。
犀錢利市人爭覓，我獨流涎不能得。
假饒此事卿無功，不道薦賢功第一。